
PASIŪLYMAS
DĖL LIETUVOS RESPUBLIKOS VALSTYBĖS TARNYBOS ĮSTATYMO NR. VIII-1316 PAKEITIMO ĮSTATYMO PROJEKTUI NR. XIIIP-1596

	Argumentai: Viena vertus, Projekto iniciatoriai sukuria valstybės tarnautojams prievolę tobulinti kvalifikaciją (19 straipsnio 1 dalis). Kita vertus, numato, kad kvalifikacijos tobulinimas tik gali, tačiau neprivalo būti finansuojamas iš valstybės biudžeto asignavimų. 
Pastebėtina, kad lyginant su šiuo metu galiojančiu Valstybės tarnybos įstatymu, įstatymo projekte nebeliko valstybės tarnautojo teisės į mokymą šio įstatymo nustatyta tvarka už valstybės ir savivaldybių biudžetų lėšas. 
Šis požiūris į valstybės tarnautojo kvalifikacijos tobulinimą yra išbalansuotas, valstybė neįsipareigoja padėti valstybės tarnautojui įgyvendinti jam įstatymu priskiriamas, finansinę ir kitokią naštą sukuriančias prievoles. Tai yra neadekvatu teisės ir pareigų balanso požiūriu, taip pat ir sąlyginai žemų ir esmingai nedidėjančių valstybės tarnautojų atlyginimų aspektu. 
Be to, septynioliktosios Lietuvos Respublikos Vyriausybės programoje, kuriai pritarta Seimo 2016 m. gruodžio 13 d. nutarimu Nr. XIII-82, tarp pagrindinių nuostatų, susijusių su valstybės tarnyba, kurias įsipareigojo įgyvendinti Vyriausybė, buvo numatyta, kad bus užtikrinamas konkurencingas atlygis atsakingiems ir motyvuotiems valstybės tarnautojams, bus sukurta ir įdiegta veiksminga valstybės tarnautojų, pasiekusių geriausius individualius ir grupinius rezultatus, motyvavimo sistema. Valstybės tarnautojų mokymas ir kvalifikacijos kėlimas, finansuojamas iš valstybės biudžeto asignavimų, neabejotinai prisidėtų prie tokių ketinimų įsipareigojimų įgyvendinimo. 
Kadangi valstybė yra suinteresuota kuo didesne valstybės tarnautojų kvalifikacija, siūloma projekto nuostatose numatyti, kad valstybės tarnautojai turi teisę į mokymą šio Įstatymo nustatyta tvarka už valstybės ir savivaldybių biudžetų lėšas.

Pasiūlymas: Papildyti Projekto 16 straipsnio 1 dalį nauju punktu, jį išdėstyti taip ir atitinkamai pataisyti sekančių punktų numeraciją: 
„1. Valstybės tarnautojai turi teisę:
1) gauti įstatymų nustatytą darbo užmokestį, taip pat gauti įstatymų ir kitų teisės aktų pagrindu nustatytą atlyginimą:
a) už darbą visų lygių rinkimų, referendumo komisijose ir kitose komisijose (tarybose);
b) už darbą pagal sutartis, sudarytas su rinkimų, referendumo ir kitomis komisijomis (tarybomis);
c) už darbą atliekant savivaldybės tarybos nario pareigas ne tarnybos (darbo) metu arba tarnybos (darbo) laiku;
d) už dalyvavimą Europos Sąjungos, tarptautinių organizacijų, užsienio valstybių finansuojamuose paramos teikimo arba Lietuvos vystomojo bendradarbiavimo projektuose, kuriuose vykdoma su valstybės arba savivaldybės institucijos ar įstaigos misija ir tikslais susijusi veikla, jeigu už tą darbo laiką neturi būti mokamas valstybės tarnautojo darbo užmokestis iš valstybės ar savivaldybių biudžeto lėšų;
e) kitą teisės aktų nustatyta tvarka mokamą atlyginimą;
2) į šio bei kitų įstatymų nustatytas atostogas;
3) į valstybinio socialinio draudimo pensiją, šio Įstatymo bei kitų teisės aktų nustatytas socialines ir kitas garantijas;
4) streikuoti, išskyrus valstybės tarnautojus, einančius valstybės ar savivaldybės institucijos ar įstaigos padalinio vadovo ar aukštesnes pareigas;
5) būti profesinių sąjungų, organizacijų ar susivienijimų nariais, taip pat politinių partijų ar organizacijų nariais, ne tarnybos (darbo) laiku, išskyrus valstybės tarnautojus, atliekančius savivaldybės tarybos nario pareigas, dalyvauti politinėje veikloje;
6) būti atleisti nuo tarnybinių pareigų dalyvauti Seimo, Respublikos Prezidento, Europos Parlamento ar savivaldybių tarybų rinkimuose įstatymų nustatyta tvarka, paskelbus juos kandidatais, už tą laikotarpį negaudami darbo užmokesčio;
7) būti paskirti (išrinkti) valstybės įmonių, savivaldybės įmonių, akcinių bendrovių arba uždarųjų akcinių bendrovių, kurių akcijos ar dalis akcijų, suteikiančių daugiau kaip 1/2 balsų šių bendrovių visuotiniuose akcininkų susirinkimuose, priklauso valstybei ar savivaldybei nuosavybės teise, kolegialių organų nariais;
N) į mokymą šio Įstatymo nustatyta tvarka už valstybės ir savivaldybių biudžetų lėšas“.

